**פרשת תצווה**

מאוצרות הפרשה:

**”ואתה תצווה את בני ישראל“ (כז, כ)**

האור החיים אומר: ”תצווה“ זה מלשון התחברות (צוותא חדא)- ה‘ אומר למשה: תתחבר עם בני ישראל- בכל אדם מישראל בכל הדורות יש ניצוץ ממשה רבנו! ב“שיחת צדיקים“ מובא: לפיכך ”לא ידע איש את קבורתו“ של משה רבנו, משום שהוא טמון בליבו של כל אדם מישראל... ה“שפת אמת“ מוסיף ואומר שכיוון שמסר משה רבנו את נפשו למען כלל ישראל, זכה שיישאר כוחו לתמיד בקרב ישראל...!

**”ויקחו אליך שמן זית זך“ (כז,כ)**

ישראל נמשלו לזית, מה זית זה מוציא את שמנו רק לאחר שכותשים וסוחטים אותו, כך גם ישראל מגלים את מעלותיהם לאחר שמביאים עליהם ייסורים.

כן נמשלו ישראל לשמן, מה השמן אינו מתערבב בשום משקה אחר כי אם צף ועולה תמיד למעלה, כך גם ישראל עומדים תמיד למעלה מאומות אחרים ואינם מתערבבים בהם .

**”ואלה הבגדים אשר יעשו, חשן ואפוד“ (כח, ד)**

רשי: ”וליבי אומר לי שהוא חגור לאחוריו... כמין סינר, שחוגרות השרות כשרוכבות על סוסים“

כשמעיינים בדברי רש“י אלו מתעוררות שתי תמיהות: אחת, מה הפירוש של ”ליבי אומר לי“? הרי כל פירושיו של רש“י נאמרו ברוח הקודש! והתמיהה השנייה, מדוע דימה רש“י את חגירת הסינר לזה ”שחוגרות השרות כשרוכבות על סוסים“?

ברם, מספרים על רש“י שיצא פעם אחת מבית המדרש ופגע באשת שר שבאה מולו רכובה על סוס. היה הדבר קשה בעיני רש“י, כיצד ייתכן הדבר שעיניו הקדושות והזהירות תתקלנה בדבר פריצות כזה? אחר כך, כאשר עמל ויגע רש“י לתאר את תבנית האפוד- כפי שהוא בעצמו כותב ”לא שמעתי ולא מצאתי בברייתא פירוש תבניתו“- אז אמר לו ליבו, כי לא לחינם זימנו לו מן השמיים אותה תמונה של אשת שר רכובה על סוס, אלא כדי שיראה את הסינר שהיא חגרה אותה שעה ויוכל לתאר את תבנית האפוד...

**”כתית למאור להעלות נר תמיד“ (כז, כ)**

רש“י: מדליק עד שתהא השלהבת עולה מאליה

בלב כל יהודי מהבהבת נקודה של אור אלוקי, שלעולם אינה יכולה לדעוך לגמרי. יש רק להצית את הנקודה הזאת ולחממה, כי אז היא מתלקחת מאליה ומשתלהבת לאש מאירה. צריך רק להיות ”מדליק“ ואזי ”שלהבת עולה מאליה“... (שיחות צדיקים)

**”ושכנתי בתוך בני ישראל והייתי להם לאלוקים“ (כט, מה)**

שואל המגיד ממזריטש: מה מקום יש כאן ל“אלוקים“- שהוא ממידת הדין? ברם, אב שאוהב את בנו אהבה יתירה הריהו מגונן עליו יפה ואף עושה שפטים באנשים המתנכלים להרע לו. מכיוון ש“אשכון בתוך בני ישראל“ ואוכיח להם את אהבתי, איה מוכרח להשתמש במידת הדין כלפי אלה שירדפו אותם ויעשו להם רעה- ”והייתי להם לאלוקים“...

**צידה לדרך:** ”יגעת ומצאת תאמין“- לפעמים היגיעה עצמה היא מציאה גדולה מאין כמותה**!**